## Οι ομάδες από τις ακόλουθες χώρες Αυστρία, Ιταλία και Ελλάδα είναι οι νικήτριες του διαγωνισμού EU Datathon 2019

Η κορυφαία εκδήλωση της τρίτης έκδοσης του διαγωνισμού EU Datathon πραγματοποιήθηκε στις 13 Ιουνίου 2019 στις Βρυξέλλες, κατά την οποία οι 12 ομάδες αντιπαρέβαλλαν τα ταλέντα και τις ιδέες τους για να αντιμετωπίσουν 3 διαφορετικές προκλήσεις.

Η πρόκληση για τους 12 φιναλίστ (που έχουν επιλεγεί από 99 συμμετέχοντες σε ολόκληρη την Ευρώπη) ήταν η ανάπτυξη εφαρμογών που προσφέρουν νέες υπηρεσίες ή πληροφορίες, με τη χρήση δεδομένων που διατίθενται από τα θεσμικά όργανα της ΕΕ. Ο διαγωνισμός οργανώθηκε από την Υπηρεσία Εκδόσεων της ΕΕ, σε συνεργασία με τη ρουμανική Προεδρία του Συμβουλίου της ΕΕ.

Η νικήτρια ομάδα στην πρόκληση 1 — «Καινοτόμες ιδέες χάρη στα ανοικτά δεδομένα της ΕΕ» — είναι η «The Smartfiles Network», από την Αυστρία. Η ομάδα αυτή έπεισε την κριτική επιτροπή καθιστώντας τις δικαστικές αποφάσεις της ΕΕ και των εθνικών δικαστηρίων προσβάσιμες από οποιοδήποτε έγγραφο PDF, με στόχο να βοηθήσει τους πολίτες να κατανοήσουν την εξέλιξη και τον βαθμό διασύνδεσης της νομολογίας.

Η νικήτρια ομάδα στην πρόκληση 2 — «Νέα στοιχεία για την οικονομία και τη χρηματοδότηση» — είναι η «EconCartography: Economic Cartography for the European Union», από την Ιταλία. Η ομάδα αυτή παρέχει διαισθητικές και διαδραστικές απεικονίσεις για τη διερεύνηση του σύνθετου τοπίου της οικονομίας της ΕΕ.

Η νικήτρια ομάδα στην πρόκληση 3 — «Αντιμετώπιση της κλιματικής αλλαγής» — είναι η «Chloe Irrigation Systems», από την Ελλάδα. Η ομάδα αυτή δημιούργησε μια πολλά υποσχόμενη πλατφόρμα η οποία παρακολουθεί και βελτιστοποιεί την άρδευση με στόχο τη μείωση της σπατάλης και του κόστους του νερού, ενώ παράλληλα αυξάνει την απόδοση των καλλιεργειών.

Οι 3 ομάδες που κέρδισαν το πρώτο βραβείο έλαβαν 15.000 ευρώ η καθεμία. Οι ομάδες που κέρδισαν το δεύτερο βραβείο έλαβαν 7.000 ευρώ και εκείνες που κέρδισαν το δεύτερο βραβείο 3.000 ευρώ.

Για περισσότερες πληροφορίες σχετικά με τις νικήτριες ομάδες και τις εφαρμογές τους: <https://publications.europa.eu/eudatathon>.

Οι εταίροι του EU Datathon 2019 είναι:

* Ευρωπαϊκή Επιτροπή (υπηρεσίες για τον προϋπολογισμό, τις οικονομικές και χρηματοδοτικές υποθέσεις, την ενέργεια και τις στατιστικές, και το Κοινό Κέντρο Ερευνών)
* Ευρωπαϊκή Κεντρική Τράπεζα
* Ευρωπαϊκή Τράπεζα Επενδύσεων
* Ευρωπαϊκό Ταμείο Επενδύσεων
* Ευρωπαϊκός Οργανισμός Περιβάλλοντος
* Οργανισμός Τροφίμων και Γεωργίας των Ηνωμένων Εθνών.